ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Ιουνίου 1994 για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα (94/370/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, υπό το φως της υπάρχουσας πείρας, είναι σημαντικό να βελτιωθούν ορισμένοι μηχανισμοί που προβλέπονται στην απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (4)-

ότι ιδιαιτέρως είναι σημαντικό να προβλεφθούν, όσον αφορά τα προγράμματα εκρίζωσης και επιτήρησης των ζωικών ασθενειών, τα προγράμματα καταπολέμησης ορισμένων ζωονόσων και τα προγράμματα για τη βελτίωση των διαρθρώσεων του κτηνιατρικού τομέα στα πλαίσια της εσωτερικής αγοράς, ένα χρονοδιάγραμμα των διαφόρων ενεργειών, η παρουσίαση, εκ μέρους των κρατών μελών και εντός του έτους το οποίο προηγείται της εκτελέσεώς τους, προγραμμάτων, η κατάρτιση καταλόγου των προγραμμάτων που έχουν επιλεγεί για το επόμενο έτος, η ξεχωριστή έγκριση για κάθε πρόγραμμα, ο καθορισμός του ποσοστού και του ανωτάτου ορίου της συμμετοχής της Κοινότητας, μια προοδευτική μείωση των επιτροπών σε περίπτωση μη τήρησης των προβλεπόμενων προσθεσμιών και ο καθορισμός ενός ελάχιστου ύψους για τις επιστροφές τις σχετικές με τις επείγουσες δράσεις-

ότι θα πρέπει, εξάλλου, να συμπληρωθεί ο κατάλογος των ασθενειών που περιέχονται στο παράρτημα, ομάδα 1, με την προσθήκη της κλασικής πανώλης των χοίρων και της φυσαλλινώδους νόσου των χοίρων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 90/424/ΕΟΚ τροποποιείται ως εξής:

1. Στο άρθρο 3 παράγραφος 1 προστίθενται οι ακόλουθες δύο περιπτώσεις:

"- αφρικανική πανώλη των χοίρων,

- λοιμώδης πλευροπνευμονία των βοειδών."

2. Στο άρθρο 4, η παράγραφος 1 αντικαθίσταται από το ακόλουθο κείμενο:

"1. Οι διατάξεις του άρθρου 3 εφαρμόζονται επίσης προκειμένου να αντιμετωπισθούν υγεινομικές καταστάσεις σοβαρές για την Ένωση που προκαλούνται από τις ασθένειες που αναφέρονται στην παράγραφο 1 του εν λόγω άρθρου, έστω και αν το έδαφος όπου αναπτύσσεται η ασθένεια υπόκειται σε πρόγραμμα εκρίζωσης σύμφωνα με το άρθρο 24."

3. Προστίθεται το ακόλουθο άρθρο:

"Άρθρο 10α

Η χρηματική συμμετοχή της Κοινότητας δεν χορηγείται όταν το συνολικό ποσό της δράσης είναι κάτω των 100 000 Ecu."

4. Στο άρθρο 11 παράγραφος 6, η ημερομηνία "1η Ιανουαρίου 1995" αντικαθίσταται από την ημερομηνία "1η Ιανουαρίου 1998".

5. Στο άρθρο 16 προστίθεται το ακόλουθο εδάφιο:

"Η συμμετοχή αυτή δεν μπορεί να αφορά πληροφορίες που διαδίδονται από άλλους διεθνείς οργανισμούς ούτε να δημιουργεί αλληλεπικαλύψεις με τέτοιες πληροφορίες."

6. Στο τέλος του άρθρου 19 προστίθεται η ακόλουθη φράση: "καθώς και για την ανάπτυξη της διδασκαλίας ή της κατάρτισης στον κτηνιατρικό τομέα."

7. Στο άρθρο 24, οι παράγραφοι 3 έως 9 αντικαθίστανται από το ακόλουθο κείμενο:

"3. Το αργότερο την 1η Ιουνίου κάθε έτους, και για πρώτη φορά το αργότερο την 1η Αυγούστου 1994, τα κράτη μέλη υποβάλλουν στην Επιτροπή τα προγράμματα για τα οποία θα επιθυμούσαν χρηματοδοτική συμμετοχή της Κοινότητας.

Με την ευκαιρία αυτή, τα κράτη μέλη:

i) περιέχουν όλα τα κατάλληλα οικονομικής φύσεως πληροφοριακά στοιχεία,

ii) δηλώνουν το κατ' εκτίμηση κόστος κάθε υποβαλλομένου προγράμματος,

iii) εάν το πρόγραμμα είναι πολυετές, προσδιορίζουν τη διάρκειά του και τις ετήσιες οικονομικές προβλέψεις.

Πρόγραμμα που υποβάλλεται μετά την 1η Ιουνίου ή για πρώτη φορά μετά την 1η Αυγούστου 1994 δεν μπορεί να λαμβάνεται υπόψη ως υποψήφιο χρηματοδότησης για το επόμενο έτος.

Εάν ένα κράτος μέλος υποβάλει πρόγραμμα που καλύπτει περισσότερα του ενός έτη (πολυετές πρόγραμμα), οφείλει να παράσχει τα προαναφερόμενα πληροφοριακά στοιχεία για το πρώτο έτος και, ενδεχομένως, για κάθε επόμενο έτος.

4. Η Επιτροπή εξετάζει τα υποβαλλόμενα προγράμματα τόσο από κτηνιατρικής όσο και από οικονομικής πλευράς. Τα κράτη μέλη γνωστοποιούν στην Επιτροπή όλα τα συμπληρωματικά πληροφοριακά στοιχεία που αυτή κρίνει αναγκαία για την αξιολόγηση του προγράμματος. Η περίοδος εξέτασης των προγραμμάτων λήγει την 1η Σεπτεμβρίου εκάστου έτους.

Η Επιτροπή ζητεία αυτά τα συμπληρωματικά πληροφοριακά στοιχεία το αργότερο στις 15 Ιουλίου εκάστου έτους.

5. Πριν από τις 15 Οκτωβρίου εκάστου έτους και με τη διαδικασία του άρθρου 42, καταρτίζεται ο κατάλογος των προγραμμάτων που δικαιούνται χρηματοδοτικής συμμετοχής της Κοινότητας κατά το επόμενο έτος, καθώς επίσης και το προτεινόμενο ποσοστό και ύψος της εν λόγω συμμετοχής για κάθε πρόγραμμα. Στην απόφαση αυτή θα λαμβάνονται επίσης υπόψη οι προοπτικές για τη χρηματοδότηση των ήδη εκτελουμένων προγραμμάτων τα οποία καλύπτονται δυνάμει πολυετών προγραμμάτων.

6. Κάθε πρόγραμμα που περιλαμβάνεται στον κατάλογο της παραγράφου 5, αφού ενδεχομένως τροποποιηθεί για να ληφθεί υπόψη η εξέταση που προβλέπεται στις παραγράφους 4 και 5, εγκρίνεται το καθένα ξεχωριστά, σύμφωνα με τη διαδικασία του άρθρου 42, πριν από την 1η Δεκεμβρίου. Με την ίδια διαδικασία ορίζονται, για κάθε πρόγραμμα, το ύψος της χρηματοδοτικής συμμετοχής της Κοινότητας, οι ενδεχόμενοι όροι από τους οποίους μπορεί να εξαρτηθεί και το ανώτατο όριο αυτής της συμμετοχής.

7. Όλα τα προγράμματα εγκρίνονται για διάστημα ενός έτους, τίθενται δε σε εφαρμογή από την 1η Ιανουαρίου έως τις 31 Δεκεμβρίου εκάστου έτους. Για κάθε πρόγραμμα που ευρίσκεται ήδη υπό εκτέλεση, τα κράτη μέλη υποβάλλουν στην Επιτροπή, πριν από την 1η Ιουνίου, μια πρώτη αξιολόγηση τεχνικού και οικονομικού χαρακτήρα, του εκτελουμένου προγράμματος. Η αξιολόγηση αυτή μπορεί να συνοδεύεται από αίτηση για συνέχιση της δράσεως σύμφωνα με την παράγραφο 3. Η Επιτροπή ενημερώνει τα κράτη μέλη για την κατάσταση, στο πλαίσιο της έγκρισης της απόφασης που προβλέπεται στην παράγραφο 5.

8. Οι αιτήσεις πληρωμής για δαπάνες στις οποίες έχει υποβληθεί κράτος μέλος για ένα δεδομένο πρόγραμμα υποβάλλεται στην Επιτροπή, πριν την 1η Ιουνίου του έτους που έπεται εκείνου κατά το οποίο λήγει το πρόγραμμα. Σε περίπτωση που δεν τηρηθεί η προβλεπόμενη προθεσμία, η χρηματοδοτική συμμετοχή της Κοινότητας μειώνεται κατά 25 % την 1η Ιουλίου, κατά 50 % την 1η Σεπτεμβρίου, κατά 75 % την 1η Οκτωβρίου και κατά 100 % την 1η Νοεμβρίου του εν λόγω έτους.

9. Η Επιτροπή αποφασίζει ως προς την ενίσχυση πριν από τις 15 Οκτωβρίου. Πληροφορεί, πριν από την 1η Νοεμβρίου, τα κράτη μέλη που συνέρχονται στο πλαίσιο της Μόνιμης Κτηνιατρικής Επιτροπής, για την απόφαση που έλαβε για την αξιολόγηση.

10. Η Επιτροπή, σε συνεργασία με τις αρμόδιες εθνικές αρχές, μπορεί να διενεργεί ελέγχους επί τόπου για να βεβαιωθεί περί της εφαρμογής των προγραμμάτων τα οποία δικαιούνται χρηματοδοτικής συμμετοχής της Κοινότητας. Προς το σκοπό αυτό, οι υπηρεσίες της Επιτροπής μπορούν, ελέγχοντας αντιπροσωπευτικό ποσοστό εκμεταλλεύσεων, να εξακριβώνουν κατά πόσον οι αρμόδιες αρχές ελέγχουν την τήρηση της εφαρμογής των προγραμμάτων.

Οι ανωτέρω έλεγχοι μπορούν να πραγματοποιούνται και κατά τη διάρκεια ελέγχων που διενεργούν οι εμπειρογνώμονες της Επιτροπής, κατ' εφαρμογή της κτηνιατρικής νομοθεσίας.

Η Επιτροπή ενημερώνει τα κράτη μέλη για τα πορίσματα των διενεργουμένων ελέγχων.

11. Οι λεπτομέρειες εφαρμογής του παρόντος άρθρου, και ιδίως οι σχετικές με την εφαρμογή της παραγράφου 8, εκδίδονται με τη διαδικασία του άρθρου 41.

12. Τα προγράμματα που έχουν ήδη εγκριθεί από την Επιτροπή ή τα οποία θα εγκριθούν για την περίοδο από 1ης Ιουλίου έως 31 Δεκεμβρίου 1994, εξακολουθούν να υπόκεινται στις διατάξεις του άρθρου 24, τις ισχύουσες πριν από την τροποποιίηση που έγινε με την απόφαση 94/370/ΕΚ του Συμβουλίου της 21ης Ιουνίου 1994, για την τροποποίηση της απόφασης 90/424/ΕΟΚ σχετικά με ορισμένες δαπάνες στον κτηνιατρικό τομέα (*). Πάντως, τα προαναφερθέντα προγράμματα λήγουν το αργότερο στις 31 Δεκεμβρίου 1994.

(*) ΕΕ αριθ. L 168 της 2. 7. 1994. σ. 31."

8. Στο άρθρο 25 προστίθενται οι ακόλουθοι παράγραφοι:

"3. Εν πάση περιπτώσει, η κοινοτική χρηματοδοτική συμμετοχή για τα προς χρηματοδότηση πρόγραμμα, η έγκριση των οποίων θα πραγματοποιηθεί το 1994, μπορεί να είναι κατώτερη του 50 %.

4. Το Συμβούλιο, αποφασίζοντας με ειδική πλειοψηφία, μετά από πρόταση της Επιτροπής, προβαίνει στις 31 Δεκεμβρίου 1995, το αργότερο, στη επανεξέταση του παρόντος άρθρου, βάσει της κτηθείσας πείρας και των στόχων για την πραγματοποίηση της εσωτερικής αγοράς."

9. Το άρθρο 26 αντικαθίσταται από το ακόλουθο κείμενο:

"Άρθρο 26

Για τις δράσεις που προβλέπονται στον παρόντα τίτλο, το ύψος των αναγκαίων πιστώσεων ορίζεται κάθε χρόνο στο πλαίσιο της διαδικασίας προϋπολογισμού."

10. Τα άρθρα 30 και 31 καταργούνται.

11. Το άρθρο 32 αντικαθίσταται από το ακόλουθο κείμενο:

"Άρθρο 32

Για τους σκοπούς του παρόντος κεφαλαίου, ισχύουν οι διατάξεις του άρθρου 24 παράγραφοι 3 έως 11."

12. Στο άρθρο 36 παράγραφος 1 προστίθεται το ακόλουθο εδάφιο:

"Σ' αυτήν την άσκηση ή μαθήματα τελειοποίησης μπορεί, ανάλογα με τις υπάρχουσες δυνατότητες, να έχει πρόσβαση, μετά από αίτηση των αρμοδίων αρχών και τη συμφωνία της Επιτροπής, το προσωπικό των τρίτων χωρών που έχουν συνάψει με την Ένωση συμφωνίες συνεργασίας στον τομέα των κτηνιατρικών ελέγχων, καθώς και διπλωματούχοι κτηνίατροι, οι οποίοι επιθυμούν να συμπληρώσουν την κατάρτισή τους στον τομέα των κοινοτικών ρυθμίσεων."

13. Στο άρθρο 38, η παράγραφος 3 αντικαθίσταται από το ακόλουθο κείμενο:

"3. Για τους σκοπούς του παρόντος άρθρου, ισχύουν οι διατάξεις του άρθρου 24 παράγραφοι 3 έως 11."

14. Το άρθρο 40 αντικαθίσταται από το ακόλουθο κείμενο:

"Άρθρο 40

Οι πληρωμές πραγματοποιούνται σε Ecu με τις εν ισχύ ισοτιμίες που δημοσιεύονται στην Επίσημη Εφημερίδα των Ευρωπαϊκών Κοινοτήτων, την πρώτη εργάσιμη ημέρα του μήνα παραλαβής της αίτησης πληρωμής."

15. Παρεμβάλλεται το ακόλουθο άρθρο:

"Άρθρο 43α

Κάθε τριετία, η Επιτροπή υποβάλει στο Ευρωπαϊκό Κοινοβούλιο και στο Συμβούλιο έκθεση για τους όρους εφαρμογής της παρούσας απόφασης."

16. Στο παράρτημα, προστίθεται στην "Ομάδα 1", οι ακόλουθες περιπτώσεις:

"- φυσσαλιδώδης νόσος των χοίρων,

- ενδημική κλασική πανώλη των χοίρων.

- λοιμώδης αιμοποιητική νέκρωση (ΙΗΝ)."

Άρθρο 2

Η παρούσα απόφαση απευθύνεται στα κράτη μέλη.

Λουξεμβούργο, 21 Ιουνίου 1994.

Για το Συμβούλιο

Ο Πρόεδρος

Γ. ΜΩΡΑΪΤΗΣ

(1) ΕΕ αριθ. C 4 της 6. 1. 1994, σ. 5.

(2) ΕΕ αριθ. C 91 της 28. 3. 1994.

(3) ΕΕ αριθ. C 148 της 30. 5. 1994, σ.23

(4) ΕΕ αριθ. L 224 της 18. 8. 1990, σ. 19. Απόφαση όπως τροποποιήθηκε τελευταία από την απόφαση 94/77/ΕΚ της Επιτροπής (ΕΕ αριθ. L 36 της 8. 2. 1994, σ. 15).